Document ID: 32008D0968

ODLOČBA KOMISIJE
z dne 12. decembra 2008
o odobritvi dajanja na trg olja iz glive Mortierella alpina, bogatega z arahidonsko kislino, kot nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2008) 8080)
(Besedilo v angleškem jeziku je edino verodostojno)
(2008/968/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Podjetje Abbott Laboratories (sedaj Suntory Limited, Japonska) je 18. junija 1999 pri pristojnih organih Nizozemske vložilo zahtevek za dajanje na trg olja iz glive Mortierella alpina, bogatega z arahidonsko kislino, kot nove živilske sestavine.
(2)
Pristojni nizozemski organ za ocenjevanje živil je 19. oktobra 2005 izdal poročilo o začetni oceni. V navedenem poročilu navaja ugotovitev, da se olje iz glive Mortierella alpina, bogato z arahidonsko kislino, lahko varno uporablja za formule za dojenčke in formule za prezgodaj rojene dojenčke.
(3)
Komisija je 17. novembra 2005 poslala poročilo o začetni oceni vsem državam članicam.
(4)
V roku 60 dni, kakor je določeno v členu 6(4) Uredbe (ES) št. 258/97, so bili skladno z navedeno določbo predloženi utemeljeni ugovori glede trženja tega proizvoda.
(5)
Zato je bil 26. junija 2007 opravljen posvet z Evropsko agencijo za varnost hrane (EFSA).
(6)
EFSA je 10. julija 2008 sprejela „Mnenje znanstvenega sveta za dietetične izdelke, prehrano in alergije na zahtevo Komisije v zvezi z varnostjo ‚olja iz glive Mortierella alpina‘ “.
(7)
V mnenju je EFSA navedla ugotovitev, da je olje iz glive Mortierella alpina varen vir arahidonske kisline za uporabo v začetnih formulah za dojenčke in nadaljevalnih formulah za dojenčke in majhne otroke.
(8)
Prilogi I in II Direktive Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke in o spremembi Direktive 1999/21/ES (2) določata pravila za dodajanje dolgoverižnih (20 in 22 atomov ogljika) večkrat nenasičenih maščobnih kislin, zlasti arahidonske kisline, začetnim formulam za dojenčke in nadaljevalnim formulam za dojenčke in majhne otroke.
(9)
Iz znanstvene ocene izhaja, da olje iz glive Mortierella alpina izpolnjuje merila iz člena 3(1) Uredbe (ES) št. 258/97.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Olje iz glive Mortierella alpina, kakor je opredeljeno v Prilogi, se lahko daje na trg Skupnosti kot nova živilska sestavina za uporabo v začetnih formulah in nadaljevalnih formulah za dojenčke in majhne otroke, kakor je določeno v členu 2 Direktive 2006/141/ES in v formulah za prezgodaj rojene dojenčke.
Dodajanje olja iz glive Mortierella alpina začetnim formulam za dojenčke in nadaljevalnim formulam za dojenčke in majhne otroke se omeji glede na vsebnost arahidonske kisline v skladu s pravili iz točke 5.7 Priloge I in točke 4.7 Priloge II k Direktivi 2006/141/ES. Njegova uporaba v formulah za prezgodaj rojene dojenčke je v skladu z določbami Direktive Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehranske namene (3).
Člen 2
Nova živilska sestavina, odobrena s to odločbo o označevanju živil, ki jo vsebujejo, se poimenuje „olje iz glive Mortierella alpina“.
Člen 3
Ta odločba je naslovljena na Beverage & Food Company, Suntory Limited, 2-4-1 Shibakoen Minato-ku, Tokyo, Japonska.
V Bruslju, 12. decembra 2008

Labels: 0
3
17